**ΕΣΩΤΕΡΙΚΟΣ**

**ΚΑΝΟΝΙΣΜΟΣ ΛΕΙΤΟΥΡΓΙΑΣ**

**8ου Γυμνασίου Ιωαννίνων**

**ΣΧΟΛΙΚΟ ΕΤΟΣ 2023 - 2024**

**Π Ε Ρ Ι Ε Χ Ο Μ Ε Ν Α**

**ΚΕΦΑΛΑΙΟ Α΄:** Αρχές και Σκοπός του Εσωτερικού Κανονισμού Λειτουργίας.

**ΚΕΦΑΛΑΙΟ Β΄:** Λειτουργία Σχολείου – Σχολική και κοινωνική Ζωή.

 **Άρθρο 1ο** : – Γενικά

 **Άρθρο 2ο:** – Προσέλευση στο σχολείο

 **Άρθρο 3ο** :– Παραμονή στο σχολείο

 **Άρθρο 4ο** :– Αποχώρηση από το σχολείο

 **Άρθρο 5ο** :– Φοίτηση και Αξιολόγηση

 **Άρθρο 6ο** :– Διαγωγή, Παιδαγωγικά μέτρα και Αμοιβές

 **Άρθρο 7ο** :– Περίπατοι και Εκδρομές

 **Άρθρο 8ο** :– Αντιμετώπιση Εκτάκτων Αναγκών και Προστασία από Κινδύνους

**ΚΕΦΑΛΑΙΟ Γ΄:** Συμπεριφορά - Δικαιώματα - Υποχρεώσεις και Παιδαγωγικός Έλεγχος.

 **Άρθρο 1ο:** – Μαθητές / Μαθήτριες

 **Άρθρο 2ο:** – Εκπαιδευτικοί

 **Άρθρο 3ο:** – Υπεύθυνος Καθηγητής Τμήματος

 **Άρθρο 4ο:** – Διευθυντής

**ΚΕΦΑΛΑΙΟ Δ΄:** Φαινόμενα Βίας και Σχολικού Εκφοβισμού.

 **Άρθρο 1ο:** – Γενικά

 **Άρθρο 2ο:** – Πρόληψη φαινομένων Βίας και Σχολικού εκφοβισμού

 **Άρθρο 3ο:** – Πρόληψη φαινομένων από τους Εκπαιδευτικούς

 **Άρθρο 4ο** :– Αντιμετώπιση περιπτώσεων Βίας και Εκφοβισμού στο Σχολείο

**ΚΕΦΑΛΑΙΟ Ε΄:** Σχολικές Δραστηριότητες και Εκδηλώσεις

 **Άρθρο 1ο:** – Γενικά

 **Άρθρο 2ο:** – Υλοποίηση Εκδηλώσεων και Δραστηριοτήτων

**ΚΕΦΑΛΑΙΟ ΣΤ΄:** Επικοινωνία και Συνεργασία Σχολείου με Γονείς/Κηδεμόνες.

**Άρθρο 1ο** – Γενικά

**Άρθρο 2ο** – Σημασία της Επικοινωνίας του Σχολείου με τους Γονείς/Κηδεμόνες

 **Άρθρο 3ο** – Συνεργασία του Σχολείου με τον Σύλλογο Γονέων/Κηδεμόνων

 **Άρθρο 4ο** – Συνεργασία του Σχολείου με το Σχολικό Συμβούλιο

**ΚΕΦΑΛΑΙΟ Ζ΄:** Σχολικοί Χώροι

 **Άρθρο 1ο** – Γενικά για τους Σχολικούς χώρους

 **Άρθρο 2ο** – Ποιότητα στους Σχολικούς Χώρου

**ΚΕΦΑΛΑΙΟ Η΄:** Εφαρμογή του Εσωτερικού Κανονισμού Λειτουργίας

**ΕΣΩΤΕΡΙΚΟΣ ΚΑΝΟΝΙΣΜΟΣ ΛΕΙΤΟΥΡΓΙΑΣ**

8ου Γυμνασίου Ιωαννίνων

**ΚΕΦΑΛΑΙΟ Α΄**

Αρχές και Σκοπός του Εσωτερικού Κανονισμού Λειτουργίας.

 Η σχολική κοινότητα είναι μία δημοκρατικά οργανωμένη ομάδα που έχει όλα τα χαρακτηριστικά της κοινωνίας. Το σχολείο προετοιμάζει τους νέους να ενταχθούν ομαλά στην κοινωνία. Η εσωτερική οργάνωση της σχολικής ζωής οφείλει να εκπαιδεύει και να διαπαιδαγωγεί σύμφωνα με τα πρότυπα και τις ανάγκες της δημοκρατικής κοινωνίας. Έτσι η δημοκρατική οργάνωση της σχολικής κοινότητας προϋποθέτει κανόνες, όρια, κατανομή ρόλων και ευθυνών, ιεραρχική διάρθρωση της ομάδας, στοιχεία τα οποία διασφαλίζονται από την συνεργασία των μελών της χωρίς εντάσεις και συγκρούσεις, αλλά με αμοιβαίο σεβασμό και αποδοχή της προσωπικότητας κάθε μέλους της σχολικής κοινότητας.

 Σκοπός του Εσωτερικού Κανονισμού Λειτουργίας του Σχολείου είναι, η θεμελίωση ενός πλαισίου που υποστηρίζει το εκπαιδευτικό έργο και την απρόσκοπτη συμμετοχή όλων στην εκπαιδευτική διαδικασία και γι΄ αυτό ο σχολικός κανονισμός δεν πρέπει να έχει στατικό χαρακτήρα και τη μορφή ενός απλού καθηκοντολογίου, αλλά να συνδέεται δυναμικά με το περιβάλλον και την εποχή και να ενσωματώνει όχι μόνο την οργανωτική άποψη της σχολικής πειθαρχίας αλλά και την παιδαγωγική.

 Επομένως, ένας σχολικός κανονισμός, που δε θα θεωρεί τη σχολική πειθαρχία ως αυτοσκοπό αλλά μέσο παιδαγωγικό για την ομαλή σχολική ζωή και την ανάπτυξη της προσωπικότητας κάθε ατόμου, θα πρέπει να:

* περιλαμβάνει όρους και κανόνες, κατανομή αρμοδιοτήτων και ευθυνών, δικαιωμάτων και υποχρεώσεων, για όλα τα μέλη της σχολικής κοινότητας,
* είναι προσαρμοσμένος στην ιδιαίτερη κατάσταση που προκύπτει κάθε φορά από την παιδαγωγική αποστολή κάθε βαθμίδας και σχολείου,
* σχετίζεται άμεσα με την επικαιρότητα και να έχει δυναμικό χαρακτήρα,
* είναι προϊόν συνεργασίας και συναίνεσης μεταξύ των μελών της σχολικής κοινότητας,
* προϋποθέτει συγκεκριμένους τρόπους και μέσα πειθάρχησης με έμφαση στην πρόληψη και όχι στη θεραπεία,
* αφήνει περιθώρια για αυτόνομη λειτουργία των μαθητών,
* προάγει την προσαρμογή και την υπευθυνότητα,
* περιέχει λογικές, γενικά αποδεκτές, κατανοήσιμες και εφαρμόσιμες διατάξεις,

 τα οποία αφενός εμπεδώνουν τη δημοκρατική λειτουργία του σχολείου και αφετέρου διαμορφώνουν ένα παιδαγωγικό και διδακτικό κλίμα που διευκολύνει την απρόσκοπτη, μεθοδική και αποτελεσματική λειτουργία της σχολικής κοινότητας.

**ΚΕΦΑΛΑΙΟ Β΄**

Λειτουργία Σχολείου – Σχολική και κοινωνική Ζωή.

**Άρθρο 1ο** – Γενικά

 1.- Η έναρξη, η λήξη, η διάρκεια μαθημάτων του υποχρεωτικού προγράμματος και τα διαλείμματα ανακοινώνονται στους/στις μαθητές/τριες, στους γονείς/κηδεμόνες και στην ιστοσελίδα του Σχολείου.

 2.- Το διδακτικό έτος ορίζεται από την 1η Σεπτεμβρίου κάθε έτους και λήγει την 30η Ιουνίου του επόμενου έτους.

 3.- Το Σχολείο μας εφαρμόζει το Ωρολόγιο Πρόγραμμα, όπως αυτό ορίζεται από την κείμενη και ισχύουσα εκπαιδευτική νομοθεσία. Οι γονείς/κηδεμόνες ενημερώνονται έγκαιρα για προγραμματισμένες ή έκτακτες αλλαγές που προκύπτουν στο Ωρολόγιο Πρόγραμμα, κατά της διάρκεια του σχολικού έτους.

 4.- Η φοίτηση των μαθητών/ριών, σύμφωνα με την ισχύουσα νομοθεσία, είναι καθήκον και υποχρέωση τους. Η συμμετοχή τους οφείλει να είναι τακτική, ενεργός και συστηματική. Η ελλιπής φοίτησή τους, και μάλιστα χωρίς σοβαρό λόγο, δυσχεραίνει τόσο το σχολικό έργο όσο και την πρόοδό τους.

 5.- Για την τακτική παρακολούθηση της φοίτησης των μαθητών/τριών ευθύνονται εξ ολοκλήρου οι κηδεμόνες τους. Ο κηδεμόνας κάθε μαθητή/τριας που απουσίασε από το σχολείο οφείλει να γνωστοποιεί στο σχολείο τους λόγους της απουσίας άμεσα με έναν από τους τρόπους επικοινωνίας που έχει δηλώσει στο σχολείο κατά την εγγραφή του/της μαθητή/τριας σε αυτό. Η γνωστοποίηση του λόγου των απουσιών συνοδεύεται από τα απαραίτητα δικαιολογητικά μόνο στην περίπτωση που προβλέπεται η μη προσμέτρησή τους κατά την έκδοση των αποτελεσμάτων φοίτησης, σύμφωνα με την κείμενη και ισχύουσα εκπαιδευτική νομοθεσία.

 6.- Η ενημέρωση μαθητών, γονέων και κηδεμόνων γίνεται μέσω των ακόλουθων τρόπων:

* + - Ιστοσελίδας του Σχολείου.
		- Ενημερωτικών σημειωμάτων ή/και βεβαιώσεων για την πραγματοποίηση εκπαιδευτικών εκδρομών, για την παρακολούθηση εκπαιδευτικών θεαμάτων κ.λπ.
		- Τηλεφωνικά, σε έκτακτες περιπτώσεις.
		- Μέσω της επίσκεψής τους στο σχολείο στις προγραμματισμένες, από τον Σύλλογο Διδασκόντων/ουσών, ημέρες και ώρες.

**Άρθρο 2ο** – Προσέλευση στο σχολείο

 1.- Οι μαθητές/τριες προσέρχονται στο σχολείο πριν από την έναρξη των μαθημάτων. Η προσέλευση των μαθητών/τριών στο σχολείο πρέπει να γίνεται το αργότερο μέχρι τις 8:15. Η έγκαιρη προσέλευση όλων σηματοδοτεί την καλή οργάνωση και την εύρυθμη λειτουργία του σχολείου  και παρέχει την δυνατότητα  καθημερινής  ενημέρωσης από την Διεύθυνση του σχολείου σε θέματα  που τους αφορούν.

 2.- Η μη έγκαιρη προσέλευση δημιουργεί προβλήματα στη σωστή ενημέρωση των μαθητών/τριών και δυσχεραίνει τη διδασκαλία. Όσοι προσέρχονται με καθυστέρηση, για να μην δημιουργείται αναστάτωση στη διδακτική/μαθησιακή διαδικασία, παρουσιάζονται πρώτα στο γραφείο της Διεύθυνσης και παραμένουν στο χώρο έξω από το κυλικείο μέχρι τη λήξη της διδακτικής ώρας. Δε γίνονται δεκτοί στο μάθημα παίρνοντας απουσία.

3.- Μετά την πρωινή συγκέντρωση η εξώπορτα του σχολείου κλείνει.

4.- Για όσο διαρκούν τα περιοριστικά μέτρα κατά του Covid, δεν θα πραγματοποιείται συγκέντρωση μαθητών/τριών στον προαύλιο χώρο το πρωί, πριν την έναρξη των μαθημάτων. Η καθιερωμένη προσευχή, για όσους το επιθυμούν καθώς και ενημέρωση θα γίνεται στις σχολικές αίθουσες.

**Άρθρο 3ο** – Παραμονή στο σχολείο

 1.- Οι μαθητές/ριες πρέπει να εισέρχονται στην τάξη αμέσως μόλις χτυπήσει το κουδούνι. Εφόσον εισέλθει ο διδάσκων στην αίθουσα διδασκαλίας δεν επιτρέπεται η είσοδος σε κανέναν μαθητή/τρια.

 2.- Οι θέσεις των μαθητών μέσα στην αίθουσα διδασκαλίας καθορίζονται σε συνεργασία με τον υπεύθυνο καθηγητή του τμήματος. Αλλαγή θέσης επιτρέπεται μετά από συνεννόηση με τον διδάσκοντα καθηγητή και τον υπεύθυνο καθηγητή του τμήματος.

 3.- Κατά τη διάρκεια των μαθημάτων κανένας μαθητής/τρια, από τους προσελθόντες στο σχολείο, δεν επιτρέπεται να απουσιάζει αδικαιολόγητα από την αίθουσα διδασκαλίας. Εξαιρούνται μαθητές/τριες που απασχολούνται σε ομάδες εργασίας  του σχολείου (π.χ. θεατρική ομάδα, χορωδία, σχολικές γιορτές, αθλητικές ομάδες, παρελάσεις κ.α.ο.) και πάντοτε με άδεια της Διεύθυνσης. Η ώρα του μαθήματος πρέπει να γίνεται σεβαστή από όλους. Αυτό σημαίνει ότι οι τάξεις που κάνουν μάθημα, δεν πρέπει να ενοχλούνται από άλλους μαθητές. Η παρακολούθηση της διδασκαλίας των μαθημάτων είναι δικαίωμα και υποχρέωση των μαθητών/τριών.

 4.- Δεν επιτρέπεται η κατανάλωση φαγητού, καφέ και αναψυκτικού στην αίθουσα διδασκαλίας όπως και η μεταφορά τους στις αίθουσες.

 5.- Οι μαθητές οφείλουν να διατηρούν καθαρούς τους χώρους του σχολείου, για λόγους υγιεινής, πολιτισμού, καλαισθησίας και προστασίας του περιβάλλοντος.

 6.- Κατά τη διάρκεια του διαλείμματος ο εφημερεύων καθηγητής δεν επιτρέπει:

α) Την έξοδο μαθητών/τριών από το σχολείο χωρίς την άδεια της Διεύθυνσης. Οι μαθητές/τριες που θα απομακρύνονται από το χώρο του σχολείου, θα τιμωρούνται.

β)Την είσοδο και παραμονή στο χώρο του σχολείου οποιουδήποτε δεν ανήκει στη σχολική κοινότητα. Παρόλα αυτά, αν κάποιος επιθυμεί να επικοινωνήσει με μαθητή/τρια του σχολείου, οφείλει να απευθυνθεί στη Διεύθυνση και ο μαθητής/τρια θα ειδοποιείται μετά από εντολή του Διευθυντή.

 7.- Οι αίθουσες καθ’ όλη τη διάρκεια των διαλειμμάτων παραμένουν κλειδωμένες. Οι μαθητές/τριες οφείλουν να αποχωρούν από τις τάξεις τους, μόλις χτυπήσει το κουδούνι του διαλείμματος και κατόπιν υποδείξεως του διδάσκοντος, έχοντας φροντίσει να πάρουν μαζί τους τα απαραίτητα.

 8.- Σε περίπτωση κακοκαιρίας ορίζονται από τον σύλλογο διδασκόντων/ουσών οι πλέον κατάλληλοι χώροι για την παραμονή των μαθητριών/των.

 9.- Δεν επιτρέπεται η παραμονή των μαθητών/τριών στο χώρο του γραφείου των καθηγητών χωρίς πρόσκληση από εκείνους.

**Άρθρο 4ο** – Αποχώρηση από το σχολείο

 1.- Οι μαθητές/ριες σε καμία περίπτωση δεν φεύγουν από το σχολείο πριν τη λήξη των μαθημάτων χωρίς άδεια. Αν παρουσιαστεί ανάγκη έκτακτης αποχώρησης κατά τη διάρκεια του σχολικού ωραρίου (π.χ. ασθένεια), ενημερώνεται ο γονέας/κηδεμόνας για να προσέλθει στο σχολείο και να παραλάβει το παιδί του.

 2.- Τέλος, εάν κάποιος γονέας/κηδεμόνας χρειαστεί, για ειδικό λόγο να πάρει το παιδί του πριν τη λήξη των μαθημάτων, χρειάζεται να ενημερώσει τη Διεύθυνση του σχολείου.

**Άρθρο 5ο** – Φοίτηση και Αξιολόγηση

 1.- Στην αρχή κάθε σχολικού έτους, το σχολείο ενημερώνει τους γονείς για αλλαγές που έχουν προκύψει στη διαδικασία που ισχύει για τις απουσίες των μαθητών. Το όριο των απουσιών είναι 114, ενώ δεν υπάρχει διάκριση απουσιών σε δικαιολογημένες και αδικαιολόγητες.

 2.- Εάν το σύνολο των απουσιών του κάθε μαθητή υπερβεί τα οριζόμενα από τον νόμο όρια, η φοίτηση χαρακτηρίζεται ανεπαρκής και ο/η μαθητής / τρια υποχρεούται να επαναλάβει τη φοίτησή του στην ίδια τάξη.

 3.- Για κάθε διδακτική ώρα υπολογίζεται μία απουσία. Απουσία μαθητή/τριας από πολιτιστικές ή αθλητικές εκδηλώσεις, που πραγματοποιούνται στο πλαίσιο του ωρολογίου προγράμματος του σχολείου, θεωρείται απουσία από όσες διδακτικές ώρες προβλέπει το ωρολόγιο πρόγραμμα την ημέρα της πραγματοποίησής τους. Σε περίπτωση που, κατά την πλήρως αιτιολογημένη κρίση του συλλόγου Διδασκόντων/ουσών, η συμμετοχή του μαθητή/τριας ήταν εκ των πραγμάτων αδύνατη, οι απουσίες αυτές δεν λαμβάνονται υπόψη στον χαρακτηρισμό φοίτησης.

 4.-Δεν επιτρέπονται οι ενδιάμεσες και μεμονωμένες απουσίες χωρίς άδεια από τη Δ/νση του σχολείου. Σε κάθε άλλη περίπτωση οι μονόωρες απουσίες δεν δικαιολογούνται.

 5.- Ο μεγάλος αριθμός απουσιών μπορεί να αποβεί σε βάρος της επίδοσης του μαθητή, επειδή δημιουργείται εκπαιδευτικό κενό.

 6.- Οι υπεύθυνοι καθηγητές και ο/η Διευθυντής/ντρια έχουν υποχρέωση να ενημερώνουν άμεσα τους γονείς και κηδεμόνες για τις απουσίες των μαθητών. Αντίστοιχα, οι γονείς και κηδεμόνες οφείλουν να ενημερώνουν το σχολείο για τους λόγους απουσίας των μαθητών.

 7.- Για τους μαθητές/τριες με αναπηρία και ειδικές εκπαιδευτικές ανάγκες ακολουθούνται οι οδηγίες τις ισχύουσας και κείμενης νομοθεσίας.

 8.- Η ισχύουσα εκπαιδευτική νομοθεσία προβλέπει τις συνέπειες της καταδολίευσης των εξετάσεων, των αντιγραφών, των υποκλοπών κ.λ.π. Το σχολείο έχει χρέος να αντιμετωπίζει αποφασιστικά αυτά τα φαινόμενα και για ουσιαστικούς λόγους και γιατί αλλοιώνεται η πραγματική σχολική κατάσταση του μαθητή, και κυρίως για παιδαγωγικούς λόγους.

9.- Οι αξιολόγηση των μαθητών/τριων στα δύο (02) τετράμηνα, αλλά και στις εξετάσεις για την προαγωγή και απόλυση τους, πραγματοποιούνται με τις εγκυκλίους, διατάξεις και νόμους, τις κείμενης και ισχύουσας νομοθεσίας.

**Άρθρο 6ο** – Διαγωγή, Παιδαγωγικά μέτρα και Αμοιβές

 1.- Το Σχολείο, ως φορέας αγωγής, έχει καθήκον να λειτουργεί έτσι ώστε οι μαθητές/τριες να συνειδητοποιήσουν ότι κάθε πράξη τους έχει συνέπειες, να μάθουν να αναλαμβάνουν την ευθύνη των επιλογών τους και να γίνουν υπεύθυνοι πολίτες. Αν η συμπεριφορά του μαθητή και της μαθήτριας δεν εναρμονίζεται με την ιδιότητά του και αποκλίνει από την τήρηση του εσωτερικού κανονισμού του Σχολείου, τότε αντιμετωπίζει τον παιδαγωγικό έλεγχο, σύμφωνα με τις αρχές της ψυχολογίας και της παιδαγωγικής που διέπουν την ηλικία του.

 2.- Η συμπεριφορά των μαθητών που εκδηλώνεται με οποιανδήποτε τρόπο εντός και εκτός του Σχολείου με πράξεις ή παραλήψεις, συνιστά τη διαγωγή των μαθητών. Η διαγωγή αυτή καταχωρίζεται στα σχετικά βιβλία του Σχολείου και στο Απολυτήριο του μαθητή.

 3.- Τα θέματα παραβατικής ή παρεμβατικής συμπεριφοράς των μαθητών/τριών στο Σχολείο αντιμετωπίζονται. με βάση την κείμενη νομοθεσία και ενημερώνονται οι γονείς από το Σχολείο για την παρεκκλίνουσα συμπεριφορά των παιδιών τους και την επιβολή κυρώσεων.

 4**.-** Μαθητής που συγκεντρώνει (3) τρεις ωριαίες αποβολές από τον ίδιο καθηγητή ή (5) πέντε ωριαίες αποβολές από διαφορετικούς καθηγητές, επιβαρύνεται με 1 ημέρα αποβολή επιπλέον

 5.- Οι ποινές που μπορούν να επιβληθούν σε μαθητή/τρια είναι:

•    Ωριαία απομάκρυνση από το διδασκόμενο μάθημα (δικαιοδοσία καθηγητή).

•    Αποβολή από τα μαθήματα μέχρι μία (1) ημέρα

•    Αποβολή από τα μαθήματα μέχρι δύο (2) ημέρες

•    Αλλαγή σχολικού περιβάλλοντος (μόνο από την ολομέλεια του Συλλόγου).

 6.- Οι αποβαλλόμενοι μαθητές, όταν πρόκειται για ωριαία απομάκρυνση από το διδασκόμενο μάθημα, αναγράφονται στο ποινολόγιο, ειδοποιούνται οι γονείς τους και παραμένουν στο Σχολείο κατά τις ώρες διδασκαλίας των μαθημάτων, απασχολούμενοι με ευθύνη του Διευθυντή του Σχολείου και από καθηγητές που δεν έχουν μάθημα εκείνη την ώρα. Όταν πρόκειται για αποβολή από τα μαθήματα ημερήσια ή μεγαλύτερη, οι μαθητές γράφονται στο ποινολόγιο και ειδοποιούνται οι γονείς τους.

 7.- Η συνέπεια στην τήρηση του σχολικού Κανονισμού και η εξαίρετη συμπεριφορά, τόσο η ατομική των μαθητών, όσο και η ομαδική των μαθητικών κοινοτήτων, εκτιμάται αναλόγως και επαινείται κατά την κρίση του Συλλόγου των Διδασκόντων/ουσών.

 8.- Στον πρώτο κάθε τμήματος απονέμεται «βραβείο προόδου». Στους μαθητές που αρίστευσαν απονέμεται «αριστείο προόδου».

**Άρθρο 7ο** – Περίπατοι και Εκδρομές

 1.- Οι περίπατοι αποφασίζονται από το Σύλλογο των Καθηγητών σε έκτακτη συνεδρία του ύστερα από σχετική εισήγηση της Δ/σης του Σχολείου και αίτημα του 15μελούς Συμβουλίου.

 2.- Οι περίπατοι δε θα υπερβαίνουν τους πέντε (5) συνολικά σε όλη τη διάρκεια του διδακτικού έτους και δε θα πραγματοποιούνται, σε καμία περίπτωση, περισσότεροι του ενός (1) μέσα στον ίδιο μήνα.

 3.- Δεν επιτρέπεται το μήνα που γίνεται μονοήμερη εκδρομή να γίνεται και περίπατος.

 4.- Οι περίπατοι γίνονται εντός διδακτικών ωρών  και καταχωρούνται απουσίες στους μαθητές που απουσιάζουν.

 5.- Οι διδακτικές επισκέψεις μπορούν να πραγματοποιηθούν ανά  σχολική τάξη  για όλες τις τάξεις και για όλο το διδακτικό έτος, μία ή περισσότερες διδακτικές ώρες μετά από τριμηνιαίο ή ετήσιο προγραμματισμό  στην αρχή της χρονιάς.

 6.- Οι ημερήσιες εκδρομές, πραγματοποιούνται μόνον μετά από απόφαση συλλόγου διδασκόντων και εφόσον υπάρχουν συνοδοί καθηγητές. Μια ημερήσια εκδρομή (χωρίς διανυκτέρευση) από τους μαθητές όλων των τάξεων των σχολείων Δευτεροβάθμιας Εκπαίδευσης, οποτεδήποτε μέσα στο διδακτικό έτος, κυρίως προς το τέλος του σχολικού έτους.

 7.- Οι πολυήμερες εκδρομές, πραγματοποιούνται στα πλαίσια υλοποίησης προγραμμάτων σχολικών δραστηριοτήτων, κατά τη διάρκεια του διδακτικού έτους και μέχρι δύο (2) εβδομάδες πριν τη λήξη των μαθημάτων είναι δυνατόν να πραγματοποιούνται από τους μαθητές των σχολείων Δευτεροβάθμιας Εκπαίδευσης μέχρι και δύο (2) εκπαιδευτικές επισκέψεις με διανυκτέρευση στα πλαίσια υλοποίησης προγραμμάτων και Σχολικών Δραστηριοτήτων (και χωρίς υλοποίηση προγράμματος) σχετικών με θέματα Πολιτιστικά, Περιβαλλοντικής Εκπαίδευσης, Αγωγής Υγείας και Αγωγής του Καταναλωτή, Σχολικού Επαγγελματικού Προσανατολισμού (ΣΕΠ) και Αγωγής Σταδιοδρομίας. Οι εκπαιδευτικές αυτές επισκέψεις μπορούν να πραγματοποιούνται με τη χρησιμοποίηση δύο (2) εργάσιμων ημερών και μιας (1) ή δύο (2) αργιών. Οι μετακινήσεις αυτές απαιτούν την έγκριση του Συλλόγου των καθηγητών του Σχολείου και της αρμόδιας Διεύθυνσης Δευτεροβάθμιας.

 8.- Στις ημερήσιες και πολυήμερες εκδρομές είναι δυνατόν να συμμετάσχουν σ’ αυτές και εκπρόσωποι του συλλόγου γονέων και κηδεμόνων ως βοηθοί - συνοδοί, εφόσον τούτο κρίνεται απαραίτητο από το σύλλογο των διδασκόντων καθηγητών του σχολείου. Η συμμετοχή των παραπάνω γονέων στις εκδρομές των μαθητών σε καμία περίπτωση δεν σημαίνει αντικατάσταση των εκπαιδευτικών ως συνοδών.

**Άρθρο 8ο** – Αντιμετώπιση Εκτάκτων Αναγκών και Προστασία από Κινδύνους

1.- Ο/Η Διευθυντής/ρια του Σχολείου, στην αρχή του σχολικού έτους σε συνεργασία με τον Σύλλογο Διδασκόντων/ουσών του Σχολείου, προβαίνει σε όλες τις απαιτούμενες ενέργειες που προβλέπονται για την αντιμετώπιση των έκτακτων αναγκών εντός του σχολικού χώρου.

2.- Στις περιπτώσεις έκτακτης ανάγκης, κανένα παιδί δεν αποχωρεί από το Σχολείο μόνο του. Τα παιδιά παραδίδονται στους γονείς/κηδεμόνες τους. Όσον αφορά την προστασία από σεισμούς και φυσικά φαινόμενα, επικαιροποιείται τακτικά το Σχέδιο Μνημονίου Ενεργειών για τη Διαχείριση του Σεισμικού Κινδύνου του Σχολείου, με την υλοποίηση ασκήσεων ετοιμότητας κατά τη διάρκεια του σχολικού έτους. Επίσης, ο/η Διευθυντής/ρια ενημερώνει τους/τις μαθητές/τριες, καθώς και τους γονείς/κηδεμόνες, για τους βασικούς κανόνες και τρόπους αντίδρασης κατά την εκδήλωση των φαινομένων αυτών.

3.- Τέλος, σε καταστάσεις πανδημίας ή ακραίων-επικίνδυνων φαινομένων οι εκπαιδευτικοί, μαθητές/μαθήτριες, γονείς/κηδεμόνες, Διευθυντές/Διευθύντριες, Προϊστάμενοι/Προϊστάμενες οφείλουν να συμμορφώνονται και να ακολουθούν ρητά τις οδηγίες που εκδίδουν οι εκάστοτε αρμόδιοι φορείς/υπηρεσίες, ( π.χ. ΕΟΔΥ, ΥΠΑΙΘ, Υπουργείο Πολιτικής Προστασίας, κ.λ.π.), για την εύρυθμη λειτουργία της σχολικής μονάδας και την ασφάλεια των μελών της.

**ΚΕΦΑΛΑΙΟ Γ΄**

Συμπεριφορά - Δικαιώματα - Υποχρεώσεις και Παιδαγωγικός Έλεγχος.

**Άρθρο 1ο** – Μαθητές -- Μαθήτριες

 1.- Οι μαθητές και οι μαθήτριες, είναι τα σημαντικότερα μέλη της σχολικής κοινότητας και αποτελούν το λόγο ύπαρξης του Σχολείου ως θεσμού. Γι’ αυτό και πρέπει το περιεχόμενο της σχολικής ζωής να περιλαμβάνει όλα εκείνα τα στοιχεία και τις δραστηριότητες που καλλιεργούν αυριανούς πολίτες και ανθρώπους ελεύθερους, υπεύθυνους, με ενεργό συμμετοχή, κοινωνική ευαισθησία, ευθύνη και ανοχή στη διαφορετικότητα.

 2.- Η συμπεριφορά των μαθητών πρέπει να διέπεται από δημοκρατικό ήθος, σεβασμό στο εκπαιδευτικό, διοικητικό και βοηθητικό προσωπικό, στους συμμαθητές τους, στη σχολική περιουσία, καθώς και στην δική τους προσωπικότητα.

 3.- Απαγορεύεται κάθε είδος βίας, λεκτικής, σωματικής, ψυχολογικής ή άλλης μορφής.

 4.- Αποδίδουν σεβασμό, με τα λόγια και τις πράξεις τους, προς κάθε μέλος της σχολικής κοινότητας.

 5.- Αποδέχονται πως κάθε μάθημα έχει τη δική του ιδιαίτερη παιδευτική αξία και αποδίδουν στο καθένα την απαιτούμενη προσοχή.

 6.- Υποστηρίζουν και διεκδικούν τη δημοκρατική συμμετοχή τους στις διαδικασίες λήψης αποφάσεων στο πλαίσιο των αρμοδιοτήτων που τους δίνει η νομοθεσία, συμβάλλοντας στην εφαρμογή αυτών των αποφάσεων.

 7.- Συμβάλλουν στην εμπέδωση ενός ήρεμου, θετικού, συνεργατικού, και εποικοδομητικού σχολικού κλίματος.

 8.- Προσέχουν και διατηρούν καθαρούς όλους τους χώρους του σχολείου.

 9.- Η προστασία του σχολικού κτηρίου και της περιουσίας του είναι υπόθεση όλων. Αν προκαλέσουν κάποια βλάβη-ζημιά, αυτή πρέπει να αποκατασταθεί από τον/την υπαίτιο/α.

 10.- Επιδιώκουν και συμβάλλουν στην υιοθέτηση αειφορικών πρακτικών, όπως η εξοικονόμηση ενέργειας, η ανακύκλωση υλικών και η συνετή χρήση των εκπαιδευτικών μέσων.

 11.- Προσπαθούν να λύνουν τις αντιθέσεις ή διαφωνίες με διάλογο, ακολουθώντας διαδοχικά τα παρακάτω βήματα: **α.** Συζητούν άμεσα και ειρηνικά με αυτόν που έχουν τη διαφορά. **β.** Απευθύνονται στον υπεύθυνο εκπαιδευτικό τμήματος ή στον Σύμβουλο Σχολικής Ζωής. **γ.** Απευθύνονται στον/στη Διευθυντή/Διευθύντρια.

 12.- Σε περιπτώσεις που γίνονται αποδέκτες ή παρατηρητές βίαιης λεκτικής, ψυχολογικής ή και σωματικής συμπεριφοράς, αντιδρούν άμεσα και ακολουθούν τα βήματα της παραπάνω παραγράφου (11).

 13.- Κατά τη διάρκεια των μαθημάτων τηρούν τους κανόνες της τάξης. Συμμετέχουν ενεργά στην καθημερινή εκπαιδευτική - διδακτική διαδικασία και δεν παρακωλύουν το μάθημα, σεβόμενοι το δικαίωμα των συμμαθητών/ριών για μάθηση.

 14.- Απευθύνονται στους/στις καθηγητές/ριες και στη Διεύθυνση του Σχολείου και ζητούν τη βοήθειά τους, για κάθε πρόβλημα που τους απασχολεί και τους δημιουργεί εμπόδιο στην ήρεμη, αποδοτική σχολική ζωή και πρόοδό τους.

 15.- Όταν υπάρχει ανάγκη, μπορούν να επικοινωνούν με τους γονείς τους, μέσω των τηλεφώνων του σχολείου, αφού ζητήσουν άδεια.

 16.- Στις σχολικές εκδηλώσεις και γιορτές αλλά και στις διδακτικές επισκέψεις εκτός σχολείου ακολουθούν τους συνοδούς εκπαιδευτικούς και συμπεριφέρονται με ευγένεια και ευπρέπεια.

 17.- Τα σχολικό βιβλίο είναι πνευματικό δημιούργημα, παρέχεται δωρεάν από την πολιτεία και δεν πρέπει να καταστρέφεται.

 18.- Αποκλίσεις των μαθητών από τη δημοκρατική συμπεριφορά, τους κανόνες του σχολείου, τους όρους της ισότιμης συμμετοχής στη ζωή του σχολείου, ο οφειλόμενος σεβασμός στον/στην εκπαιδευτικό και τους συμμαθητές/τριες, στη σχολική μονάδα και το δημόσιο χώρο, πρέπει να θεωρούνται σχολικά παραπτώματα και να μην αγνοούνται και θα αντιμετωπίζονται από το σχολείο, σύμφωνα με την ισχύουσα νομοθεσία και με γνώμονα την αρχή ότι η κατασταλτική αντιμετώπιση αυτών των φαινομένων πρέπει να είναι η τελευταία επιλογή, χωρίς όμως να αποκλείεται ως παιδαγωγικό μέτρο.

 19.- Τα θέματα παρεμβατικής συμπεριφοράς των μαθητών/ μαθητριών στο σχολείο αποτελούν αντικείμενο συνεργασίας του/της εκπαιδευτικού της τάξης με τον/τη Σύμβουλο Σχολικής ζωής, τον Διευθυντή/τη Διευθύντρια της σχολικής μονάδας, τον Σύλλογο Διδασκόντων/Διδασκουσών και τον Συντονιστή/τη Συντονίστρια Εκπαιδευτικού Έργου, προκειμένου να υπάρξει η καλύτερη δυνατή παιδαγωγική αντιμετώπισή τους. Σε κάθε περίπτωση και πριν από οποιαδήποτε απόφαση, λαμβάνεται υπόψη η βασική αρχή του σεβασμού της προσωπικότητας και των δικαιωμάτων του παιδιού.

 20.- Κατά εφαρμογή των σχετικών εκπαιδευτικών διατάξεων, οι μαθητές/τριες δεν θα πρέπει να έχουν στην κατοχή τους και να χρησιμοποιούν φορητές τηλεφωνικές συσκευές για συνομιλία, βιντεοσκόπηση εκπαιδευτικών ή και μαθητών/τριών, ακόμη και με την προφορική συναίνεσή τους, ή οποιαδήποτε άλλη χρήση εντός των σχολικών χώρων – κτηρίων και υπαίθριων χώρων. Στην εξαιρετική περίπτωση που ο/η μαθητής/τρια έχει στην κατοχή του κινητό τηλέφωνο, υποχρεούται καθ’ όλη τη διάρκεια της παραμονής του στο σχολείο να το παραδώσει στο Γραφείο της Διεύθυνσης και να το παραλάβει με το πέρας του σχολικού ωραρίου.

 21.- Δεν επιτρέπεται η διακίνηση μέσω μέσων κοινωνικής δικτύωσης (π.χ. face book, κ.ά.) φωτογραφιών και άλλων στοιχείων που αφορούν στους καθηγητές και στους μαθητές, πράξη που αποτελεί παραβίαση των προσωπικών δεδομένων, είναι παράπτωμα και τιμωρείται.

 22.- Το Σχολείο δεν φέρει ευθύνη σε περίπτωση απώλειας χρημάτων ή αντικειμένων αξίας π.χ. φορητών τηλεφωνικών συσκευών, που οι μαθητές φέρουν τυχόν μαζί τους.

 23.- Στα εργαστήρια (Φυσικών Επιστημών, Πληροφορικής, Τεχνολογίας) οι μαθητές δεν επιτρέπεται να εισέρχονται χωρίς την παρουσία του υπεύθυνου εκπαιδευτικού. Πρέπει να χρησιμοποιούν με ιδιαίτερη προσοχή και υπευθυνότητα τα όργανα, τις συσκευές και τους υπολογιστές, να τηρούν με σχολαστικότητα τις οδηγίες του διδάσκοντος και τους κανόνες ασφαλείας του εργαστηρίου. Πρέπει να εργάζονται προσεκτικά και χαμηλόφωνα και να μην μετακινούνται άσκοπα ή χωρίς την άδεια του καθηγητή μέσα στο εργαστήριο.

 24.- Σύμφωνα με σχετική εγκύκλιο των Υπουργείων Υγείας και Παιδείας, για τη φοίτηση των μαθητών/τριών στο Σχολείο, την συμμετοχή τους στο μάθημα της Φυσικής Αγωγής και στις αθλητικές δραστηριότητες του Σχολείου, είναι οπωσδήποτε απαραίτητη η έγκαιρη προσκόμιση του Ατομικού Δελτίου Υγείας για τους/τις μαθητές/τριες της Πρώτης (Α') Τάξης του Γυμνασίου, υπογεγραμμένο από γιατρό.

 25.- Οι απουσιολόγοι, οι οποίοι ορίζονται από το Σχολείο, είναι υπεύθυνοι για το Βιβλίο Ύλης και το Απουσιολόγιο, τα οποία είναι δημόσια έγγραφα και τα οποία τα παραλαμβάνουν κάθε πρωί από το Γραφείο, καταχωρίζουν προσεκτικά τις απουσίες με τις αναγκαίες, αν χρειαστεί, παρατηρήσεις. Επιστρέφουν το Απουσιολόγιο και το Βιβλίο Ύλης την τελευταία διδακτική ώρα. Απουσιολόγοι κάθε μαθητικού τμήματος ή τάξης για το Α’ διδακτικό τετράμηνο κάθε διδακτικού έτους ορίζεται ο/η μαθητής/τρια που συγκέντρωσε τη μεγαλύτερη βαθμολογία κατά το προηγούμενο σχολικό έτος. Για τα μαθητικά τμήματα της Πρώτης (Α’) Τάξης, ο απουσιολόγος ορίζεται μετά από κλήρωση μεταξύ των μαθητών/τριών που έχουν απολυτήριο Δημοτικού Σχολείου με βαθμό Δέκα (10). Για το Β’ διδακτικό τετράμηνο ο/η μαθητής/τρια που συγκέντρωσε τη μεγαλύτερη βαθμολογία κατά το προηγούμενο τετράμηνο. Το ήθος του μαθητή/τριας είναι παράγοντας που συνεκτιμάται για την τελική επιλογή. Σε περίπτωση απουσίας καθηγητή, με την παρέλευση πέντε (5) λεπτών, ο απουσιολόγος ειδοποιεί τη Διεύθυνση του Σχολείου. Τα λοιπά καθήκοντα των απουσιολόγων ορίζονται αναλυτικά από τις κείμενες διατάξεις της νομοθεσίας περί τα: «Καθήκοντα Απουσιολόγων».

 26.- Οι μαθητές/τριες υποχρεούνται να επιδίδουν οπωσδήποτε στους Γονείς και Κηδεμόνες τους, τις γραπτές ανακοινώσεις που τους απευθύνει το Σχολείο προς ενημέρωσή τους. Οι μαθητές/τριες είναι υποχρεωμένοι να τηρούν τον Εσωτερικό Κανονισμό Λειτουργίας του Σχολείου.

**Άρθρο 2ο** – Εκπαιδευτικοί

1.- Οι εκπαιδευτικοί επιτελούν έργο υψηλής κοινωνικής ευθύνης. Στο έργο τους περιλαμβάνεται η εκπαίδευση διδασκαλία, μάθηση και διαπαιδαγώγηση των μαθητών. Η πρόοδος, η οικονομική ανάπτυξη, ο πολιτισμός και η συνοχή της κοινωνίας εξαρτώνται σε μεγάλο βαθμό από την ποιότητα της εκπαίδευσης και κατ' επέκταση από τη συμβολή και την προσπάθεια των εκπαιδευτικών. Τα καθήκοντα και οι αρμοδιότητες των εκπαιδευτικών οφείλουν να εναρμονίζονται με τους στόχους αυτούς.

 2.- Διασφαλίζουν την ασφάλεια και την υγεία των μαθητών εντός του σχολείου, καθώς και κατά τις σχολικές εκδηλώσεις και εκδρομές.

 3.- Αντιμετωπίζουν τους μαθητές με ευγένεια, κατανόηση και σεβασμό προς την προσωπικότητα τους.

 4.- Συμβάλουν στην διαμόρφωση ενός σχολικού κλίματος που δημιουργεί στους μαθητές αισθήματα ασφάλειας, εμπιστοσύνης και άνεσης να απευθύνονται στους εκπαιδευτικούς για βοήθεια όταν αντιμετωπίζουν τυχόν πρόβλημα.

 5.- Αντιμετωπίζουν τους μαθητές με δημοκρατικό πνεύμα, ισότιμα και δίκαια και να μην κάνουν διακρίσεις υπέρ ή σε βάρος ορισμένων μαθητών.

 6.- Καλλιεργούν και εμπνέουν σ’ αυτούς, κυρίως με το παράδειγμά τους, δημοκρατική συμπεριφορά.

 7.- Διδάσκουν στους μαθητές τα διάφορα γνωστικά αντικείμενα σύμφωνα με το ισχύον πρόγραμμα σπουδών, διαπαιδαγωγούν και εκπαιδεύουν τους μαθητές σύμφωνα με τους σκοπούς και τους στόχους του εκπαιδευτικού μας συστήματος, με την καθοδήγηση των ΣE και των Στελεχών της διοίκησης της εκπαίδευσης.

 8.- Προετοιμάζουν το μάθημα της ημέρας έτσι ώστε να κινεί το ενδιαφέρον των μαθητών και να εφαρμόζουν σύγχρονες και κατάλληλες μεθόδους διδασκαλίας, με βάση τις εκπαιδευτικές ανάγκες των μαθητών και τις ιδιαιτερότητες των γνωστικών αντικειμένων.

 9.- Αξιολογούν αντικειμενικά την πρόοδο και την επίδοση των μαθητών και ενημερώνουν σχετικά τους γονείς ή κηδεμόνες καθώς και τους ίδιους τους μαθητές.

 10.- Ενδιαφέρονται για τις συνθήκες ζωής των μαθητών τους στην οικογένεια και στο ευρύτερο κοινωνικό περιβάλλον, λαμβάνουν υπόψη τους παράγοντες που επηρεάζουν την πρόοδο και τη συμπεριφορά των μαθητών τους και υιοθετούν κατάλληλες παιδαγωγικές ενέργειες, ώστε να αντιμετωπισθούν πιθανά προβλήματα.

 11.- Ενθαρρύνουν τους μαθητές να συμμετέχουν ενεργά στη διαμόρφωση και λήψη αποφάσεων για θέματα που αφορούν τους ίδιους και το σχολείο και καλλιεργούν τις αρχές και το πνεύμα αλληλεγγύης και συλλογικότητας.

 12.- Είναι συνεπείς στην προσέλευσή τους στο σχολείο και στην ώρα έναρξης και λήξης των μαθημάτων.

 13.- Συνεργάζονται με τον/τη Διευθυντή/ρια, τους γονείς και τους αρμόδιους ΣΕ για την καλύτερη δυνατή παιδαγωγική αντιμετώπιση προβλημάτων συμπεριφοράς, σεβόμενοι την προσωπικότητα και τα δικαιώματα των μαθητών.

 14.- Συμβάλλουν στην επιτυχία όλων των εκδηλώσεων που οργανώνονται από την τάξη και το Σχολείο.

 15.- Ανανεώνουν και εμπλουτίζουν τις γνώσεις τους, σχετικά με τα διάφορα γνωστικά αντικείμενα και τις επιστήμες της αγωγής τόσο μέσω των διάφορων μορφών επιμόρφωσης και επιστημονικής παιδαγωγικής καθοδήγησης, που παρέχονται θεσμικά από το σύστημα της οργανωμένης εκπαίδευσης, όσο και με την αυτοεπιμόρφωση.

 16.- Μεριμνούν για τη δημιουργία κλίματος αρμονικής συνεργασίας, συνεχούς και αμφίδρομης επικοινωνίας με τους γονείς και κηδεμόνες των μαθητών και τους ενημερώνουν για τη φοίτηση, τη διαγωγή και την επίδοση των παιδιών τους.

**Άρθρο 3ο** – Υπεύθυνος Καθηγητής Τμήματος

 1.- Ο υπεύθυνος καθηγητής έχει τη γενική ευθύνη για τα θέματα του τμήματός του σύμφωνα με τους Κανονισμούς Λειτουργίας του Σχολείου.

 2.- Οργανώνει το τμήμα σε Μαθητική Κοινότητα σύμφωνα με τους κανονισμούς των Μαθητικών Συμβουλίων.

 3.- Κατανέμει αρμοδιότητες και ευθύνες στους μαθητές του τμήματος όπως, ετήσιο πρόγραμμα επιμελητών, επιτροπή Καθαριότητας και Ευπρεπισμού και ότι άλλο κρίνει ο Υπεύθυνος Καθηγητής ή εισηγηθεί το Συμβούλιο του Τμήματος.

 4.- Παρακολουθεί τη διαγωγή, την επιμέλεια, την επίδοση και την τακτική φοίτηση των μαθητών σ΄ όλα τα μαθήματα.

 5.- Ενημερώνεται για τα προβλήματα του τμήματος καθώς και τα προσωπικά προβλήματα των μαθητών, ώστε σε συνεργασία με τη Διεύθυνση και τον Σύλλογο των Διδασκόντων/ουσών να δίνονται οι καλύτερες δυνατές λύσεις.

 6.- Φροντίζει να ενημερώνεται για προσωπικά θέματα των μαθητών του όπως οικογενειακή και οικονομική κατάσταση, ιδιαίτερες κλίσεις και ενδιαφέροντα. Η σωστή ενημέρωση των διδασκόντων αποβαίνει πάντοτε προς όφελος των παιδιών.

 7.- Ενημερώνει το τμήμα του για τον κανονισμό της λειτουργίας του Σχολείου.

 8.- Συνεργάζεται με τους γονείς και κηδεμόνες των μαθητών και έχει τακτική επαφή μαζί τους.

 9.- Φροντίζει για την προστασία της περιουσίας του σχολείου και εξετάζει κάθε περίπτωση πρόκλησης ζημιών μέσα στο τμήμα.

 10.- Καθορίζει τις μόνιμες θέσεις των παιδιών στην τάξη. Οποιαδήποτε αλλαγή θέσης γίνεται ΜΟΝΟ με την έγκρισή του.

 11.- Επιβλέπει την τήρηση της τάξης, ησυχίας και ευπρέπειας, ιδιαίτερα στις σχολικές εκδηλώσεις και εορτασμούς.

 12.- Συνεργάζεται στενά με τους καθηγητές που διδάσκουν στο τμήμα για θέματα επίδοσης-διαγωγής και τακτικής φοίτησης των μαθητών. Είναι σύνδεσμος ανάμεσα στο Συμβούλιο του τμήματος και τη Διεύθυνση.

 13.- Εξετάζει τα ελαφριάς μορφής παραπτώματα των μαθητών. Τις πιο δύσκολες περιπτώσεις τις παραπέμπει στα όργανα διοίκησης του Σχολείου.

**Άρθρο 4ο** – Διευθυντής

 1.- Είναι υπεύθυνος, μαζί με τους εκπαιδευτικούς, για την καθαριότητα και αισθητική των χώρων του σχολείου, καθώς και για την προστασία της υγείας και ασφάλειας των μαθητών.

 2.- Ενημερώνει τον Σύλλογο των Διδασκόντων/ουσών για την εκπαιδευτική νομοθεσία, τις εγκυκλίους και τις αποφάσεις που αφορούν τη λειτουργία του Σχολείου και την εφαρμογή των προγραμμάτων εκπαίδευσης.

 3.- Συμβάλλει στη δημιουργία κλίματος δημοκρατικής συμπεριφοράς των διδασκόντων/ουσών και των μαθητών και είναι υπεύθυνος, σε συνεργασία με τους διδάσκοντες, για την τήρηση της πειθαρχίας.

 4.- Απευθύνει στους διδάσκοντες, όταν είναι απαραίτητο, συστάσεις σε πνεύμα συναδελφικής αλληλεγγύης.

 5.- Λαμβάνει μέριμνα για την εξασφάλιση παιδαγωγικών μέσων και εργαλείων, την καλή χρήση τους στη σχολική τάξη, τη λειτουργικότητα και την αντικατάστασή τους, σε περίπτωση φθοράς.

**ΚΕΦΑΛΑΙΟ Δ΄**

Φαινόμενα Βίας και Σχολικού Εκφοβισμού.

**Άρθρο 1ο** – Γενικά

 1.- Οι όροι εκφοβισμός, βία και θυματοποίηση χρησιμοποιούνται για να περιγράψουν μια κατάσταση κατά την οποία ασκείται εσκεμμένη, απρόκλητη, συστηματική και επαναλαμβανόμενη βία και επιθετική συμπεριφορά με σκοπό την επιβολή, την καταδυνάστευση και την πρόκληση σωματικού και ψυχικού πόνου σε μαθητές από συμμαθητές τους, εντός και εκτός σχολείου. Ο εκφοβισμός και η βία ανάμεσα στους μαθητές μπορούν να πάρουν σωματική, λεκτική, ψυχολογική και κοινωνική μορφή και συνήθως εκδηλώνονται με:

• χειρονομίες, σπρωξιές, ξυλοδαρμούς,
• φραστικές επιθέσεις, βρισιές, προσβολές, απειλές, εκβιασμούς,
• καταστροφή προσωπικών αντικειμένων, κλοπές,
• σεξουαλική παρενόχληση και κακοποίηση,
• αποκλεισμό και απομόνωση από παρέες, ομαδικά παιχνίδια και κοινωνικές δραστηριότητες.

 2.- Φαινόμενα όπως ο εκφοβισμός και η βία, δεν πρέπει να υπάρχουν στη σχολική και κοινωνική ζωή. Έρχονται σε αντίθεση με τα πολιτιστικά, δημοκρατικά και κοινωνικά ήθη, με την ελευθερία του ατόμου και τα ανθρώπινα δικαιώματα. Τα μέλη της σχολικής κοινότητας (Εκπαιδευτικοί, Μαθητές και Γονείς) θα πρέπει συνεργάζονται στενά και να συναποφασίζουν τους τρόπους και τις πρακτικές για την πρόληψη και την αντιμετώπιση της σχολικής βίας και του εκφοβισμού.

**Άρθρο 2ο** – Πρόληψη φαινομένων Βίας και Σχολικού εκφοβισμού

 1.- Αμοιβαίος σεβασμός και αποδοχή της διαφορετικότητας μεταξύ των μαθητών

 2.- Δεν υφίσταται καμία διάκριση βασισμένη στο φύλο, το θρήσκευμα ή των καταγωγή των μαθητών/τριών με σαφώς ισότιμη συμμετοχή στα κοινά του σχολείου.

 3.- Είναι ανεπίτρεπτη για οποιοδήποτε λόγο η χειροδικία, οι χειρονομίες, οι βωμολοχίες, οι προσβολές και γενικά οποιαδήποτε συμπεριφορά υποβαθμίζει την ανθρώπινη προσωπικότητα. Στις σχέσεις μεταξύ των μαθητών είναι απαραίτητο να υπάρχει αμοιβαίος σεβασμός, αλληλεγγύη, αναγνώριση και ανοχή του άλλου.

 4.- Δεν νοείται αποκλεισμός συμμαθητή από ομαδικές εκπαιδευτικές ή ψυχαγωγικές δραστηριότητες ή η παρακίνηση τρίτων για την απομόνωση αυτών.

 5.- Απαιτείται σταθερή στάση και επιμονή σε κανόνες κοινά αποδεκτούς, με σεβασμό και τήρηση/ εφαρμογή των κανόνων από την πλευρά των μαθητών.

 6.- Οργάνωση διαλέξεων, σεμιναρίων, εκδηλώσεων, συζητήσεων, με αρμόδιους Φορείς, που ενθαρρύνουν την συναντίληψη και την ενσυναίσθηση μεταξύ των μαθητών, με σκοπό την πρόληψη φαινομένων βίας και εκφοβισμού.

 7.- Άμεση γνωστοποίηση οποιουδήποτε φαινομένου βίας ή εκφοβισμού, στον Σύμβουλο καθηγητή. Δεν φοβόμαστε να μιλήσουμε, ο καθηγητής είναι πάντα εκεί να μας ακούσει.

 8.- Αγαστή συνεργασία με τους κηδεμόνες και άμεση εκατέρωθεν ενημέρωση στην ύπαρξη οποιουδήποτε προβλήματος.

 9.- Οποιοδήποτε μέτρο κριθεί απαραίτητο, θα αποφασιστεί από το Σύλλογο Διδασκόντων, αφού κληθεί το Δεκαπενταμελές Μαθητικό Συμβούλιο του σχολείου να καταθέσει και τις δικές του προτάσεις.

 10.- Βασική αρχή λειτουργίας του σχολείου μας είναι ο σεβασμός της προσωπικότητας όλων των μελών της σχολικής κοινότητας και η επίλυση όλων των προβλημάτων που τυχόν παρουσιαστούν, με συνεννόηση, δημοκρατικότητα και τήρηση της νομιμότητας και των κανόνων που περιλαμβάνονται στον παρόντα κανονισμό, η μη τήρηση του οποίου, επισύρει τις προβλεπόμενες ποινές. Η συνειδητοποίησή τους και η εφαρμογή τους αποτελεί στάση ζωής, αξίες που εκτείνονται και εκτός ορίων Σχολείου.

**Άρθρο 3ο** – Πρόληψη φαινομένων από τους Εκπαιδευτικούς

 Οι εκπαιδευτικοί θα πρέπει:

 1.- Να συζητούν με τους μαθητές για τα δικαιώματά τους, τους κανόνες συμπεριφοράς, στο σχολείο και τους τρόπους αντιμετώπισης του εκφοβισμού και της βίας στο σχολείο.
 2.- Να ενισχύουν την φιλία μεταξύ των μαθητών και να αναδεικνύουν την αλληλεγγύη της παρέας των φίλων ως το πλέον κατάλληλο μέσο για την αντιμετώπιση περιστατικών εκφοβισμού και βίας στο σχολείο.
 3.- Να ευαισθητοποιούν τους γονείς για το πρόβλημα, στις ατομικές και στις ομαδικές συνεργασίες τους.
 4.- Να αντιμετωπίζουν τις αιτίες απομόνωσης και περιθωριοποίησης των μαθητών.
 5.- Να δείχνουν ιδιαίτερο ενδιαφέρον για την ένταξη στη σχολική ομάδα των νεοφερμένων μαθητών ή των μαθητών με ειδικά προβλήματα και ανάγκες.
 6.- Να ασκούν ουσιαστική εποπτεία των χώρων του σχολείου στους οποίους πιθανολογείται εκδήλωση εκφοβισμού και βίας μεταξύ των μαθητών.

**Άρθρο 4ο** – Αντιμετώπιση περιπτώσεων Βίας και Εκφοβισμού στο Σχολείο

 Για την αντιμετώπιση περιστατικών εκφοβισμού και βίας το σχολείο πρέπει:

 1.- Να διαβεβαιώσει το παιδί-θύμα ότι «δεν ευθύνεται το ίδιο για ότι έχει συμβεί».
 2.- Να του θυμίσει ότι το νοιάζεται και ότι οι εκπαιδευτικοί μπορούν να το προστατεύσουν.
 3.- Να του πει ότι τα πράγματα μπορούν να αλλάξουν μόνο αν «σπάσει η σιωπή του» και να του εξηγήσει ότι η κοινοποίηση των περιστατικών εκφοβισμού και βίας στο σχολείο (υπεύθυνο του τμήματος, σύμβουλο σχολικής ζωής, Διεύθυνση), δεν αποτελεί «κάρφωμα».
 4.- Να συζητήσει το γεγονός στην ομάδα τάξης ως κάτι σοβαρό και ως ευθύνη όλων.

 5.- Να κινητοποιήσει την αλληλεγγύη των μαθητών και συμμαθητών του.
 6.- Να προτείνει στο παιδί και στην ομάδα τάξης πρακτικούς τρόπους για την αντιμετώπιση δύσκολων καταστάσεων.
 7.- Να ενημερώσει αμέσως τους γονείς του παιδιού και παράλληλα την ομάδα των εκπαιδευτικών και το διευθυντή του σχολείου.
 8.- Εάν κρίνεται αναγκαίο, να ζητήσει τη βοήθεια ενός ειδικού ψυχικής υγείας.

**ΚΕΦΑΛΑΙΟ Ε΄**

Σχολικές Δραστηριότητες και Εκδηλώσεις.

**Άρθρο 1ο** – Γενικά

 Το Σχολείο οργανώνει μια σειρά εκδηλώσεων και δραστηριοτήτων, που στόχο έχουν τη σύνδεση σχολικής και κοινωνικής ζωής, τον εμπλουτισμό των υπαρχουσών γνώσεων των μαθητών/τριών, την απόκτηση δεξιοτήτων ζωής και την ευαισθητοποίησή τους σε κοινωνικά θέματα. Οι ενδοσχολικές εκδηλώσεις, οι σχολικές δραστηριότητες και η συμμετοχή σε καινοτόμα σχολικά προγράμματα πρέπει να γίνονται με πρωτοβουλίες, ιδέες και ευθύνη των ίδιων των μαθητών/τριών, διότι έτσι αυτοί/τές αισθάνονται υπεύθυνοι/ες, αναδεικνύουν τις ικανότητές τους, τις κλίσεις τους, τα ενδιαφέροντά τους και το ταλέντο τους.

**Άρθρο 2ο** – Υλοποίηση Εκδηλώσεων και Δραστηριοτήτων

 1.- Το σχολείο πρέπει να θεωρεί τη συμμετοχή των μαθητών στις σχολικές δραστηριότητες ταυτόχρονα ως δικαίωμα και υποχρέωσή τους. Θεωρείται ακόμη καλύτερο να είναι οι συνθήκες τέτοιες, ώστε ο μαθητής να χαίρεται, να επιδιώκει και να θεωρεί τη συμμετοχή του ευγενή φιλοδοξία.

 2.- Οι ενδοσχολικές εκδηλώσεις, όπως είναι οι σχολικές, οι εθνικές και οι θρησκευτικές γιορτές, οι αθλητικές, οι πολιτιστικές, οι φιλανθρωπικές και οι άλλες σχολικές δραστηριότητες του σχολείου και των μαθητικών κοινοτήτων, η συμμετοχή σε καινοτόμα σχολικά προγράμματα και η οργάνωση εκπαιδευτικών δράσεων πρέπει να γίνονται με πρωτοβουλίες, ιδέες και ευθύνες των ίδιων των μαθητών/τριών.

 3.**-** Η δυνατότητα να ανακατανέμονται οι ρόλοι και οι ευθύνες στους μαθητές/τριες στο πλαίσιο της σχολικής ζωής είναι κανόνας της δημοκρατίας, ώστε όλοι οι μαθητές/τριες να αισθάνονται υπεύθυνοι. Η συμμετοχή αφορά όλους και παρέχεται η ευκαιρία και η δυνατότητα να αναδείξουν τις δικές τους ικανότητες, τις κλίσεις, τα ενδιαφέροντα και το ταλέντο τους.

 4.**-** Για την υλοποίηση δράσεων και εκδηλώσεων του σχολείου είναι ευπρόσδεκτοι όλοι οι μαθητές. Βούληση του σχολείου είναι να ενισχύεται η συμμετοχή και η ανάληψη πρωτοβουλίας των μαθητών/τριών και να αξιοποιούνται όσοι εκδηλώνουν πρόθεση συμμετοχής. Η παροχή ευκαιριών στον κάθε μαθητή/τρια γίνεται ανάλογα με τις κλίσεις, τα ενδιαφέροντα, τις επιδιώξεις, την προσπάθεια που αυτός καταβάλλει για την επίτευξη ενός κοινού σκοπού.

 5.- Οι Υπεύθυνοι εκπαιδευτικοί θα πρέπει να αξιοποιούν το μαθητικό δυναμικό έχοντας υπόψιν την παιδαγωγική, κοινωνικοπολιτική και μαθησιακή διάσταση της συμμετοχής και της συνεργασίας.

 6.- Κατά την τέλεση των σχολικών εορτών και εκδηλώσεων στο σχολείο, οι μαθητές παρακολουθούν με σεβασμό και προσοχή τους ομιλητές και τις εκδηλώσεις των συμμαθητών τους. Είναι απρέπεια προς τους ανθρώπους που εργάστηκαν για την παρουσίαση μιας εκδήλωσης να αντιμετωπίζονται με ομιλίες, σχόλια, αδιαφορία και ανοίκεια συμπεριφορά.

**ΚΕΦΑΛΑΙΟ ΣΤ΄**

Επικοινωνία και Συνεργασία Σχολείου με Γονείς/Κηδεμόνες.

**Άρθρο 1ο** – Γενικά

1.- Το Σχολείο μας πρέπει να βρίσκεται σε αγαστή συνεργασία με τους γονείς/κηδεμόνες των μαθητών/τριών και με τον εκλεγμένο Σύλλογό τους. Η προσπάθειά του, ιδίως σε θέματα μόρφωσης και αγωγής, δεν μπορεί να ευδοκιμήσει χωρίς τη συμπαράσταση, την εμπιστοσύνη και την βοήθεια των Γονέων προς το Σχολείο και τους Καθηγητές του.

 2.- Οι γονείς είναι οι φυσικοί κηδεμόνες του μαθητή. Οι Κηδεμόνες εγγράφουν τον μαθητή στο σχολείο, επικοινωνούν συχνά με τη Δ/νση του σχολείου και τους εκπαιδευτικούς της τάξης, παρακολουθούν με ενδιαφέρον τη φοίτηση, το ήθος, τη σχολική επίδοσή του και ενημερώνουν τη Δ/νση για προβλήματα υγείας του μαθητή.

 3.- Η συνολική λειτουργία του Σχολείου και του κλίματος που δημιουργείται από την επικοινωνία, την εποικοδομητική συνεργασία και την θετική στάση, τόσο με τους γονείς/κηδεμόνες των μαθητών/τριών όσο και με τον Σύλλογο Γονέων, ενισχύει την εμπιστοσύνη του παιδιού προς στο Σχολείο και τους εκπαιδευτικού του.

**Άρθρο 2ο** – Σημασία της Επικοινωνίας του Σχολείου με τους Γονείς/Κηδεμόνες

 1.- Ο γονέας/κηδεμόνας κάθε μαθητή/τριας μπορεί να προσέρχεται στο σχολείο, κατόπιν τηλεφωνικού ραντεβού, για την τακτική ενημέρωσή του σχετικά με την επίδοση, επιμέλεια, φοίτηση και συμπεριφορά του μαθητή σύμφωνα με το Πρόγραμμα Ενημέρωσης των Κηδεμόνων που ανακοινώνεται από το σχολείο στην αρχή του διδακτικού έτους και αναρτάται στην ιστοσελίδα του σχολείου μας.

 2.- Οι γονείς/κηδεμόνες ευθύνονται εξ ολοκλήρου για την τακτική και ανελλιπή φοίτηση των παιδιών τους. Οφείλουν να βρίσκονται σε συνεχή επικοινωνία και συνεργασία με το σχολείο, να λαμβάνουν γνώση των ανακοινώσεων και οδηγιών και να ενημερώνουν το σχολείο για θέματα που μπορεί να επηρεάζουν την επίδοση ή τη συμπεριφορά του μαθητή.

 3.- Ενημερωτικά σημειώματα για τη φοίτηση (απουσίες) των μαθητών στέλνονται στους γονείς/κηδεμόνες με τη χρήση ηλεκτρονικού ταχυδρομείου (email), sms και μόνο σε εξαιρετικές περιπτώσεις με τη χρήση του κλασικού ταχυδρομείου. Για το λόγο αυτό οι γονείς πρέπει να ενημερώνουν το σχολείο με τα στοιχεία επικοινωνίας τους.

 4.- Είναι απαραίτητη η παρουσία των γονέων/κηδεμόνων στις ενημερωτικές-παιδαγωγικές συγκεντρώσεις που οργανώνονται από το σχολείο κατά τη διάρκεια του σχολικού έτους. Με τον τρόπο αυτό συμβάλλουν θετικά στη διαμόρφωση του σχολικού κλίματος προς όφελος των μαθητών.

 5.- Οι γονείς/κηδεμόνες φροντίζουν, ώστε το παιδί τους να εκπληρώνει τις υποχρεώσεις του, να φέρει μάσκα για την αντιμετώπιση του covid- 19, να είναι προετοιμασμένο και κατάλληλα εφοδιασμένο με σχολικά είδη για το μάθημα και να χειρίζεται με φροντίδα τη σχολική ιδιοκτησία.

 6.- Ένα ανοιχτό, συνεργατικό, συμπεριληπτικό και δημοκρατικό Σχολείο έχει ανάγκη από τη σύμπραξη όλων: μαθητών/ριών, εκπαιδευτικών, Διευθυντή/τριας, Συλλόγου Γονέων και Κηδεμόνων, Σχολικής Επιτροπής, Τοπικής Αυτοδιοίκησης, για να επιτύχει στην αποστολή του.

**Άρθρο 3ο** – Συνεργασία του Σχολείου με τον Σύλλογο Γονέων/Κηδεμόνων

 1.- Το σχολείο αναγνωρίζει τη σημασία της συνεργασίας με το Σύλλογο γονέων/κηδεμόνων, συνεργάζεται μαζί τους και θεωρεί απαραίτητη τη βοήθεια που παρέχει για την επίτευξη των σκοπών του σχολείου. Στις περιπτώσεις που η νομοθεσία προβλέπει, δέχεται τη συμμετοχή του Συλλόγου στη συζήτηση σχολικών θεμάτων.

 2.- Ο σύλλογος των Γονέων και Κηδεμόνων του σχολείου αποτελεί τη συλλογική έκφραση της άποψης των Γονέων και Κηδεμόνων των μαθητών. Το σχολείο χρειάζεται και επιδιώκει την συνεργασία του Συλλόγου Γονέων για την προαγωγή του σχολικού έργου.

 3.- Οι γονείς/κηδεμόνες των μαθητών/ριών κάθε Σχολείου συγκροτούν τον Σύλλογο Γονέων/Κηδεμόνων, που φέρει την επωνυμία του Σχολείου και συμμετέχουν αυτοδικαίως σε αυτόν. Ο Σύλλογος Γονέων/Κηδεμόνων βρίσκεται σε άμεση συνεργασία με τον/τη Διευθυντή/ρια, τον Σύλλογο Διδασκόντων/ουσών του Σχολείου, αλλά και με τον/την Πρόεδρο της Σχολικής Επιτροπής του Δήμου.

**Άρθρο 4ο** – Συνεργασία του Σχολείου με το Σχολικό Συμβούλιο

 1.- Σε κάθε σχολική μονάδα λειτουργεί το Σχολικό Συμβούλιο, στο οποίο συμμετέχουν ο Σύλλογος Διδασκόντων/ουσών, το Διοικητικό Συμβούλιο του Συλλόγου Γονέων/Κηδεμόνων, ο εκπρόσωπος της Τοπικής Αυτοδιοίκησης και τρεις εκπρόσωποι των μαθητικών κοινοτήτων, που ορίζονται με απόφαση του Συμβουλίου τους.

 2.- Έργο του Σχολικού Συμβουλίου είναι η εξασφάλιση της ομαλής λειτουργίας του Σχολείου με κάθε πρόσφορο τρόπο, η καθιέρωση τρόπων επικοινωνίας διδασκόντων/ουσών και οικογενειών των μαθητών και του σχολικού περιβάλλοντος.

 3.- Η σχολική επιτροπή του Δήμου, το συμβούλιο σχολικής κοινότητας, το σχολικό συμβούλιο, η τοπική αυτοδιοίκηση, οι επιστημονικοί, οι καλλιτεχνικοί και οι πολιτιστικοί φορείς πέρα από το θεσμικό τους ρόλο, είναι οι κοινωνικές συνιστώσες του σχολείου. Ένα ανοιχτό και δημοκρατικό σχολείο έχει ανάγκη από τη σύμπραξη όλων αυτών για τα επιτύχει την αποστολή του.

**ΚΕΦΑΛΑΙΟ Ζ΄**

Σχολικοί Χώροι

**Άρθρο 1ο** – Γενικά για τους Σχολικούς χώρους

 1.- Η συνεργασία όλων είναι απαραίτητη, για να διατηρηθεί ένα καθαρό και ευχάριστο σχολικό περιβάλλον, κατάλληλο για μάθηση.

 2.- Ο/η μαθητής/τρια που προκαλεί φθορά στην περιουσία του Σχολείου κατά τη διάρκεια της λειτουργίας του, ελέγχεται για τη συμπεριφορά του/της αυτή από τον Σύλλογο των Διδασκόντων/ουσών της Σχολικής μας Μονάδας. Όταν η φθορά στην περιουσία του Σχολείου λαμβάνει χώρα εκτός του ωραρίου λειτουργίας του, ενημερώνεται σχετικά και εγγράφως η Διεύθυνση Δευτεροβάθμιας Εκπαίδευσης, το Τμήμα Παιδείας του Δήμου Ιωαννιτών και η Ενιαία Σχολική Επιτροπή Δευτεροβάθμιας Εκπαίδευσης του Δήμου Ιωαννιτών και κατά περίπτωση η Ελληνική Αστυνομία για την καταγραφή του συμβάντος ή των συμβάντων.

 3.- Σέβονται την κινητή και ακίνητη περιουσία του Σχολείου καθώς και το φυσικό περιβάλλον της αυλής του Σχολείου.

 4.- Δεν ρυπαίνουν τον σχολικό χώρο, δεν γράφουν σε θρανία και τοίχους, χρησιμοποιούν τα καλάθια απορριμμάτων

**Άρθρο 2ο** – Ποιότητα στους Σχολικούς Χώρους

 1.- Προστατεύουμε τη σχολική περιουσία και δεν προκαλούμε φθορές ή και ζημιές στην υλικοτεχνική υποδομή. Είναι όλοι υπεύθυνοι για την καθαριότητα του πίνακα, των θρανίων και γενικά της αίθουσας.

 2.- Οποιαδήποτε φθορά ή ζημιά προκληθεί στην περιουσία του σχολείου από μαθητή, ελέγχεται για τη συμπεριφορά αυτή και η δαπάνη αποκατάστασης βαρύνει τον κηδεμόνα του ή τον ίδιο. Σε περίπτωση που η ζημιά ή φθορά δεν μπορεί να καταλογιστεί ατομικά, ο καταλογισμός γίνεται στο σύνολο της τάξης ή και στο σύνολο του σχολείου.

 3.- Οι μαθητές κατά την είσοδό τους στις σχολικές αίθουσες δε φέρουν μαζί τους τρόφιμα, χυμούς, καφέδες και αλλά είδη προς κατανάλωση. Σε περίπτωση που κάποιος δεν πρόλαβε να τα καταναλώσει κατά τη διάρκεια του διαλείμματος πρέπει να τα αφήσει σε χώρο που θα υποδειχθεί από το διδάσκοντα καθηγητή.

 4.- Οι μαθητές/τριες οφείλουν να φέρουν μαζί τους τα είδη για την προσωπική τους υγιεινή και απολύμανση κατά τη διάρκεια της ημέρας, όπως αντισηπτικά μαντηλάκια, υγρό απολύμανσης χεριών και μια δεύτερη μάσκα, με την αυστηρή σύσταση ότι τα έν λόγω απορρίμματα δεν θα τα αποθέτουν οπουδήποτε στο χώρο παρά μόνο στους κάδους απορριμμάτων.

 5.- Σε όλους τους χώρους του σχολείου δεν επιτρέπεται το κάπνισμα και η χρήση αλκοόλ. Η σχετική εκπαιδευτική νομοθεσία απαγορεύει την χρήση ουσιών τόσο στους σχολικούς χώρους, όσο και στις εκπαιδευτικές επισκέψεις και εκδρομές.

 6.- Σε όλους τους χώρους του σχολείου δεν επιτρέπεται η αφαίρεση μάσκας για οποιοδήποτε άλλο λόγο πλην της κατανάλωσης τροφής, νερού ή χυμού.

 7.- Διατηρούμε τις αίθουσες διδασκαλίας και των εργαστηρίων, τον αύλειο χώρο, αλλά και τους υπόλοιπους κοινόχρηστους χώρους του σχολείου καθαρούς τόσο για τη δική μας υγιεινή όσο και για την υγιεινή των υπολοίπων μελών της σχολικής κοινότητας

 8.- Κατά τα διαλείμματα δεν επιτρέπεται η παραμονή των μαθητών στις αίθουσες διδασκαλίας και πρέπει να γίνεται συστηματικός αερισμός με το άνοιγμα του συνόλου των παραθύρων της αίθουσας.

 9.- Δεν επιτρέπεται το παιχνίδι και οι φωνασκίες στους εσωτερικούς χώρους του σχολείου, όπως στους διαδρόμους και τις σκάλες.

 10.- Η παρέκκλιση από τους ανωτέρω κανόνες συνεπάγεται την άμεση αξιοποίηση αυστηρών παιδαγωγικών μέτρων, όπως προβλέπουν οι σχετικές διατάξεις της εκπαιδευτικής νομοθεσίας.

**ΚΕΦΑΛΑΙΟ Η΄**

Εφαρμογή του Εσωτερικού Κανονισμού Λειτουργίας

* + συμφωνημένος Εσωτερικός Κανονισμός Λειτουργίας, βασίζεται στην ισχύουσα νομοθεσία και στις σύγχρονες παιδαγωγικές και διδακτικές αρχές. Η τήρηση του από τους/τις μαθητές/τριες, τους εκπαιδευτικούς και τους γονείς/κηδεμόνες με αμοιβαίο σεβασμό στον διακριτό θεσμικό ρόλο τους, ώστε να έχει πληρότητα, γενική αποδοχή και εφαρμογή, αποτελεί προϋπόθεση της εύρυθμης λειτουργίας του Σχολείου. Είναι το θεμέλιο πάνω στο οποίο μπορεί το Σχολείο να οικοδομήσει για να πετύχει τους στόχους και το όραμά του.

Θέματα που ανακύπτουν και δεν προβλέπονται από τον Κανονισμό, αντιμετωπίζονται κατά περίπτωση από τον/τη Διευθυντή/ρια και τον Σύλλογο Διδασκόντων/ουσών, σύμφωνα με τις αρχές της παιδαγωγικής επιστήμης και την εκπαιδευτική νομοθεσία, σε πνεύμα συνεργασίας με όλα τα μέλη της σχολικής κοινότητας.

 Ο κανονισμός κοινοποιείται σε όλους τους γονείς/κηδεμόνες των μαθητών/τριών προς ενημέρωσή τους.

**ΒΙΒΛΙΟΓΡΑΦΙΑ**

Ν. 4692/2020, «Αναβάθμιση του Σχολείου και άλλες διατάξεις» (ΦΕΚ 111/Α/12-6-2020)

Ν. 1566/85 (Φ.Ε.Κ. 167/τ. Α΄/30-09-1985), με θέμα «Δομή και λειτουργία της πρωτοβάθμιας και δευτεροβάθμιας εκπαίδευσης και άλλες διατάξεις», όπως συμπληρώθηκε, τροποποιήθηκε, αντικαταστάθηκε και ισχύει σήμερα,

Αριθμ. Πρωτ. Φ.353.1/324/105657/Δ1/8-10-2002 Υ.Α. (Φ.ΕΚ. 1340/τ. Β΄/16-10-2002) με θέμα : «Καθορισμός των ειδικότερων καθηκόντων και αρμοδιοτήτων των Προϊσταμένων των Περιφερειακών Υπηρεσιών Π/θμιας και Δ/θμιας Εκπ/σης …», όπως συμπληρώθηκε, τροποποιήθηκε, αντικαταστάθηκε και ισχύει σήμερα,

Αριθμ. 79942/ΓΔ4 (Φ.Ε.Κ. 2005/ τ.Β’/31-5-2019) Υ.Α. με θέμα: « Εγγραφές, μετεγγραφές, φοίτηση και θέματα οργάνωσης της σχολικής ζωής στα σχολεία της δευτεροβάθμιας εκπαίδευσης»,

Ν. 4692/2020, (ΦΕΚ 111/Α/12-6-2020) με θέμα: «Αναβάθμιση του Σχολείου και άλλες διατάξεις».

Εγκύκλιος Απουσιών: (Υ.Α. 10645/ΓΔ4/23-1-2018), (άρθρο 28 της Υ.Α. 10645/ΓΔ4/22-1-2018), Υ.Α. 33120/ΓΔ4/28-02-2017 (Β΄ 681)

Μαθητές με αναπηρίες: άρθρο 6 του νόμου 3699/2008 (Α΄ 199).

Περίπατοι: άρθρο 1, παρ. 5 της Υ.Α. 1334/Γ2/7-2-2006, (ΦΕΚ 206 τ. Β).

Διδακτικές επισκέψεις: (Υ.Α. Γ1/866/19-8-1998, ΦΕΚ, 954, τ.Β΄).

Ιωάννινα 27/09/2023

Η Διευθύντρια

Ελεονώρα Μπρίτσα

|  |
| --- |
| Εγκρίνεται |
| Ο Σύμβουλος Εκπαίδευσης(οποίος έχει την παιδαγωγική ευθύνη του Σχολείου)…………………………………………………………Ημερομηνία: …………………………………………  | Η Διευθύντρια Εκπαίδευσης.…………………………………………………………Ημερομηνία: ……………………………………….. |